พลิกวลีคดีหวย ผบช.ก.โบ้ยจากสะกดจิตเป็นโน้มน้าวแยบยล
 พนักงานขับรถธนาคารฐานแจ้งความเท็จอ้างเห็น หมวดจรูญ เก็บลอตเตอรี่ ส่วน เจ๊เกียว-เจ๊พัช อยู่ในข่ายหลังเข้าให้การที่กองปราบฯทั้งคู่ยังยืนยันลอตเตอรี่เป็นของ ครูปรีชา ขณะที่ ฐิติราช ผบช.ก. แจงหลังโลกโซเชียลวิจารณ์ถึงวลี สะกดจิตหมู่ ยืนยันไม่ใช่การสะกดจิต แต่เป็นความสามารถโน้มน้าวให้เชื่อคำพูดของผู้กระทำผิดได้อย่างแยบยล,ตำรวจยังคงเดินหน้าเอาผิดกับผู้เกี่ยวข้องในคดีลอตเตอรี่ 30 ล้านบาทต่อหลังพนักงานสอบสวนบก.ปปป.แจ้งข้อหาสนับสนุนให้เจ้าหน้าที่รัฐปฏิบัติหน้าที่โดยมิชอบกับ ครูปรีชา-เจ๊บ้าบิ่น-เจ๊พัช แล้ว ความคืบหน้าที่กองบัญชาการสอบสวนกลาง (บช.ก.) เมื่อเวลา 09.30 น. วันที่ 12 มี.ค. พล.ต.ท.ฐิติราช หนองหารพิทักษ์ ผบช.ก. เปิดเผยว่า วันนี้ เป็นการประชุมคณะพนักงานสอบสวนคลี่คลายคดีหวย 30 ล้านบาท ว่าจะมีแนวทางในการดำเนินคดีต่อจากนี้อย่างไร ที่ผ่านมาถือว่าเปิดเผยข้อมูลมากแล้ว ทั้งที่เป็นเรื่องไม่ควรที่จะเปิดเผยว่าตำรวจทำงานอย่างไร ตำรวจทำงานตามหลักฐานที่ปรากฏ ไม่ได้คิดไปเอง เปิดเผยไม่ได้ว่าได้ข้อมูลมาอย่างไร อะไรบ้าง เพราะเป็นเรื่องในสำนวน ยืนยันจะดำเนิน คดีนี้ให้ดีที่สุดและทุกคดีที่จะทำหลังจากนี้ ขออย่ากังวลว่าจะมีการเข้าข้างคนผิด ส่วนที่มีการวิพากษ์วิจารณ์ยังไม่ขอศาลออกหมายจับ พล.ต.ต.สุทธิ พวงพิกุล ผบก.ภ.จ.กาญจนบุรีนั้น ยืนยันพนักงานสอบสวนทำงานตามขั้นตอนของกฎหมาย ที่พนักงานสอบสวน บก.ปปป.แจ้งข้อหาปฏิบัติหน้าที่โดยมิชอบตาม ม.157 กับ พล.ต.ต.สุทธิ เพราะคดีนี้เริ่มจากความเชื่อ ไม่ใช่การทุจริต สังคมไม่ต้อง กังวลและกดดันการทำงานของตำรวจ เพราะจะทำให้เสียกำลังใจ ส่วนกระแสโซเชียลวิจารณ์วลี สะกดจิตหมู่ ยืนยันว่าไม่ใช่การสะกดจิต แต่เป็น ความสามารถโน้มน้าวใจคนให้เชื่อในคำพูดของผู้กระทำผิดได้อย่างแยบยล,พล.ต.อ.จักรทิพย์ ชัยจินดา ผบ.ตร. กล่าวว่า สำหรับกรณีลอตเตอรี่ที่เกิดขึ้นในพื้นที่อื่นๆ พล.ต.ท.ฐิติราชจะรวบรวมเรื่องทั้งหมดทุกพื้นที่และเสนอมายังตน ส่วนเรื่องสั่งการของผู้บังคับบัญชาไปยังผู้ใต้บังคับบัญชา เรื่องนี้อยู่ในคำสั่งที่ 419 ของสำนักงานตำรวจแห่งชาติ ว่าด้วยเรื่องการอำนวยความยุติธรรมในคดีอาญา การทำสำนวนสอบสวนและมาตรการควบคุมตรวจสอบ เร่งรัดสอบสวนคดีอาญา ซึ่งระบุเรื่องนี้ชัดเจนอยู่แล้ว,ต่อมาเวลา 10.00 น. พล.ต.ต.ชาญ วิมลศรี รอง ผบช.ก. เปิดเผยกับผู้สื่อข่าวหลังเป็นประธานประชุมติดตามความคืบหน้าคดีนี้ที่ห้องประชุมชั้น 4 บช.ก. ว่า พนักงานสอบสวน บก.ป.เตรียมส่งสำนวนคดีแจ้งความเท็จที่มีครูปรีชา-นายปรีชา ใคร่ครวญและเจ๊บ้าบิ่น น.ส.รัตนาพร สุภาทิพย์ เป็นผู้ต้องหา ถึงมืออัยการภายในสัปดาห์นี้ นอกจากนี้ เตรียมเรียกนายฐนุกร เหลืองใหม่เอี่ยม หรือนายแผน พนักงานขับรถธนาคารแห่งหนึ่งใน อ.เมืองกาญจนบุรี ที่เป็นพยานระบุในสำนวนของพนักงานสอบสวน บช.ภ.7 ว่า เห็น ร.ต.ท.จรูญ วิมูล ก้มเก็บลอตเตอรี่ที่ตลาดเรดซิตี้ แต่เมื่อตำรวจ บก.ป.มาทำคดี นายแผนกลับคำให้การ ไม่ยืนยันว่าคนเก็บลอตเตอรี่ คือ ร.ต.ท.จรูญ จึงทำให้นายแผนตกเป็นผู้ต้องหาให้การเท็จ เรียกมารับทราบข้อกล่าวหาในวันที่ 15 มี.ค. ที่ บก.ป. ส่วนนางดุษฎี ถิ่นทุ่งทอง หรือกุ้ง เจ้าหน้าที่ศาล ให้การเป็นประโยชน์กับ ร.ต.ท.จรูญจึงไม่เข้าข่ายให้การเท็จ สำหรับพยานคนอื่นๆของฝ่ายครูปรีชา ทั้งเจ๊เกียว-นางปณัญชยา สุขผล และเจ๊พัช-น.ส.พัชริดา พรมตา ตำรวจจะเรียกมาสอบปากคำเพิ่มเติมว่าเข้าข่ายให้การอันเป็นเท็จในลักษณะเดียวกับนายแผนหรือไม่,ขณะที่ พล.ต.ต.กมล เหรียญราชา ผบก.ปปป.กล่าวว่า ออกหมายเรียกให้ครูปรีชา-นายปรีชา ใคร่ครวญ เจ๊บ้าบิ่น-น.ส.รัตนาพร สุภาทิพย์ และเจ๊พัช-น.ส.พัชริดา พรมตา เข้ารับทราบข้อหาฐานสนับสนุนให้เจ้าพนักงานปฏิบัติหน้าที่โดยมิชอบในวันที่ 15 มี.ค. ที่ บก.ปปป.แล้ว,ที่กองบังคับการปราบปราม (บก.ป.) เจ๊เกียว-นางปณัญชยา สุขพูล เจ๊พัช-น.ส.พัชริดา พรมตา สองพยานบุคคลปากสำคัญของครูปรีชา พร้อมทนายความ เดินทางมาเข้าพบพนักงานสอบสวน กก.5 บก.ป. ตามหมายเรียกเพื่อให้ปากคำเพิ่มเติมเกี่ยวกับคดีให้การเท็จจนเป็นเหตุให้ผู้อื่นได้รับโทษทางอาญา ใช้เวลาสอบปากคำนาน 6 ชั่วโมง หลังเสร็จสิ้น พ.ต.อ.สุวัฒน์ แสงนุ่ม รอง ผบก.ป. กล่าวว่าการเชิญตัวเจ๊เกียวและเจ๊พัชมาให้ปากคำอีกครั้งในวันนี้ เป็นการเชิญมาในฐานะพยานเพื่อให้ปากคำ เพิ่มเติมในบางประเด็นที่ยังมีข้อสงสัยเกี่ยวกับคำให้การในครั้งก่อน เพื่อนำไปใช้ประกอบสำนวนคดี ไม่ได้เป็นการเชิญตัวมารับทราบข้อกล่าวหาแต่อย่างใด หลังจากนี้จะแจ้งข้อหากับทั้งคู่หรือไม่ ยังไม่สามารถระบุได้ ขอตรวจสอบข้อเท็จจริงคำให้การให้เสร็จสิ้นก่อน,มีรายงานว่า การสอบปากคำเจ๊เกียวและเจ๊พัชในครั้งนี้เป็นครั้งที่ 2 โดยพนักงานสอบสวนให้ทั้งคู่อ่านคำให้การเดิม ก่อนสอบสวนประเด็นต่างๆ โดยรวมแล้วทั้งคู่ยังคงให้การเชื่อว่าลอตเตอรี่รางวัลที่ 1 เป็นของครูปรีชาเหมือนที่เคยให้ปากคำกับพนักงานสอบสวนกองปราบฯ ที่ ธทล. 6 กก. 2 บก.ทล. ใน อ.พนมทวน จ.กาญจนบุรี หลังสอบปากคำเสร็จทั้งคู่เดินออกจากห้องสอบสวน กก.5 บก.ป. ด้วยสีหน้าเรียบเฉย ปฏิเสธให้สัมภาษณ์กับสื่อมวลชนที่มาเฝ้าทำข่าว กล่าวสั้นๆว่า วันนี้ของดให้ข่าว 1 วัน ก่อนทั้งคู่จะรีบขึ้นรถเดินทางกลับทันที,อีกด้าน ที่บ้านนะโม เลขที่ 143/22 หมู่ 3 ต.ปากแพรก อ.เมืองกาญจนบุรี ของครูปรีชา-นายปรีชา ใคร่ครวญ ผู้สื่อข่าวพบภรรยาของครูปรีชาขับรถออกไปทำงาน โดยสั่งห้ามถ่ายภาพเด็ดขาด เมื่อสังเกตภายในบ้านพบปิดประตูเงียบ แต่คาดว่าครูปรีชาอยู่ในบ้านแต่ไม่ยอมออกมาพบ จึงโทรศัพท์ติดต่อก่อนเจ้าตัวรับสายบอกว่า ได้รับหมายเรียกจาก บก.ปปป.ให้ไปรับทราบข้อกล่าวหาเพิ่มเติมแล้ว ทั้งหมดรอไปที่ศาลอย่างเดียวเท่านั้น จากนั้นครูปรีชาวางสายทันที ส่วนบรรยากาศแผงขายลอตเตอรี่ที่หน้าธนาคารกสิกรไทย สาขากาญจนบุรี มีเพียงญาติของเจ๊เกียวและเจ๊พัชออกมาขายแทนเนื่องจากทั้งคู่เดินทางไปให้ปากคำที่กองปราบฯ,ที่ศาลอาญา นายฐนุกร หรือแผน เหลืองใหม่เอี่ยม อายุ 46 ปี 1 ในพยานคดีที่ถูกออกหมายเรียกมารับทราบข้อหาแจ้งความเท็จที่ บก.ป. เดินทางเข้ายื่นหนังสือขอความเป็นธรรมต่ออธิบดีผู้พิพากษาศาลอาญาผ่านงานสารบรรณศาลอาญา ระบุว่า เคยให้การกับตำรวจ บช.ภ. 7 ว่า เห็น ร.ต.ท.จรูญ วิมูล อดีตข้าราชการตำรวจ เก็บลอตเตอรี่ได้หน้าศาลพระพรหม ในตลาดนัดเรดซิตี้ ก่อนที่กองสลากฯจะประกาศออกรางวัลและไม่เคยรู้จักกับครูปรีชามาก่อน ต่อมา พล.ต.ท.ฐิติราช หนองหารพิทักษ์ ผบช.ก. สั่งการให้ตำรวจกองปราบฯโทรศัพท์แจ้งให้ไปพบพนักงานสอบสวน สภ.พนมทวน จ.กาญจนบุรี จึงเดินทางไปพบตามนัด เมื่อไปถึงมีการแนะนำให้ตนให้การใหม่ว่า คลับคล้ายคลับคลา จะไม่ติดคุก ตนจึงหลงเชื่อ ต่อมาทราบข่าวตำรวจเตรียมออกหมาย จับตนจึงต้องมาร้องขอความเป็นธรรม ยืนยันที่เคยให้การกับตำรวจ บช.ภ.7 นั้นถูกต้องตามข้อเท็จจริง ไม่ได้ปรักปรำใคร หลังยื่นหนังสือเสร็จนายฐนุกรเดินทางกลับทันที
ตำรวจกองปราบฯเตรียมส่งสำนวนคดีแจ้งความเท็จที่มี ครูปรีชา-เจ๊บ้าบิ่น ตกเป็นผู้ต้องหาให้อัยการภายในสัปดาห์นี้ พร้อมเอาผิด นายแผน
ข่าวหน้า1,หวย 30 ล้าน,กองปราบ,สะกดจิต,ครูปรีชา